SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 159

**2021. gada 26. janvārī plkst.10.00**

attālināti videokonferences formātā

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

*Uzaicinātie:*

* Korupcijas novēršanas un apkarošanas biroja Pirmās pārvaldes Otrās nodaļas priekšniece **Inese Zelča**;
* Iekšlietu ministrijas ministra padomnieks juridiskajos jautājumos **Jānis Veide**;
* Tiesībsarga biroja Sociālo, ekonomisko un kultūras tiesību nodaļas vadītāja vietnieks **Raimonds Koņuševskis**;
* biedrības “Sabiedrība par atklātību – Delna” vadītāja **Inese Tauriņa**;
* biedrības “Sabiedrība par atklātību – Delna” pārstāve **Agnija Birule**;
* Domnīcas PROVIDUS vadošā pētniece **Līga Stafecka**;
* Latvijas Bankas pārstāvis **Kristaps Hahelis**;
* Latvijas Darba devēju konfederācija**s** pārstāvis **Jānis Pumpiņš;**
* Latvijas Tirdzniecības un rūpniecības kameras Valdes loceklis un Politikas daļas direktora vietnieks **Jānis Lielpēteris**;
* Latvijas Pašvaldību savienības padomniece juridiskajos jautājumos **Vineta Reitere**;
* Latvijas Pašvaldību savienības vecākais padomnieks **Māris Pūķis**;
* Drošība Nozares Kompāniju Asociācijas valdes priekšsēdētājs **Arnis Vērzemnieks**;
* Drošība Nozares Kompāniju Asociācijas pārstāve **Līga** **Batalauska**;
* aģentūras “Deep White” dibinātāja un vadītāja **Egle Klekere**;
* “VA Government” vadošais partneris **Vladlens Kovaļevs**:
* Pētījumu centra SKDSdirektors **Arnis Kaktiņš**;
* Oficiālais izdevējs “Latvijas Vēstnesis” LV portāla nozares redaktore **Inese Helmane**;

***Saeimas deputāti – darba grupas Lobēšanas atklātības regulējuma izstrādei locekļi:***

* **darba grupas vadītāja Inese Voika;**
* **darba grupas locekle Ļubova Švecova;**
* **arī komisijas locekļi J.Rancāns, E.Šnore, R.Bergmanis un I.Klementjevs**

**Citas personas:**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika. konsultanti Egita Kalniņa, Inese Silabriede un Kristiāna Stūre**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

*Sēdes materiāli:*

*1. Darba grupas Lobēšanas atklātības regulējuma izstrādei 26.01.2021. Kopsavilkums;*

*2. Sabiedriskās domas aptauja “Sabiedrības intereses varas gaiteņos. Interešu pārstāvības likuma*

*novērtējums”.*

Darba kārtība:

Interešu pārstāvības atklātības tiesiskā regulējuma izstrādes gaita.

J.Rancāns atklāj sēdi, konstatē komisijas locekļu klātbūtni un informē par izskatāmā jautājuma aktualitāti. Informē par plānotos sēdes norises kārtību: vispirms darba grupas vadītājas I.Voikas ziņojums, pēc tam pētījumu centra SKDS prezentācija, tad valsts institūciju un NVO pārstāvju komentāri, bet noslēgumā atbildes uz deputātu jautājumiem.

Sniedz īsu ieskatu par 2019. gada beigās komisijā izveidoto darba grupu Lobēšanas atklātības regulējuma izstrādei un informē par tās darba gaitu. Atzīmē, ka plānotie darbi ir aizkavējušies, jo 2020. gada pavasarī izsludinātā ārkārtas situācijas laikā sākotnēji vēl nebija izstrādāti sēžu norises attālinātie risinājumi. Dod vārdu I.Voikai.

I.Voika informē par darba grupas darba saistību ar starptautisko ekspertu sniegtajām norādēm par nepieciešamību Latvijā sakārtot lobēšanas tiesisko regulējumu. Atzīmē GRECO rekomendācijas, kā arī starptautisko partneru novēroto, ka šis jautājums Latvijā nav sakārtots vairāk nekā 10 gadus. Uz nepieciešamību sakārtot lobēšanas atklātības jautājumu norāda arī uzņēmēju un nevalstisko organizāciju (turpmāk – NVO) pārstāvji.

I.Voika secina, ka galvenais iemesls, kādēļ līdz šim nav izstrādāts lobēšanas jautājuma tiesiskais regulējum, ir politiskās gribas trūkums. 13. Saeimas Aizsardzības, iekšlietu un korupcijas novēršanas komisijas **(turpmāk – AIKNK, komisija)** deputāti nolēma likumprojektu izstrādāt tieši Saeimā uz vietas, kādēļ tika izveidota visu frakciju deputātus pārstāvoša darba grupa. I.Voika raksturo darba grupas sastāvu – deputāti un eksperti, kā arī sākotnējo vienošanos strādāt pamatīgi, t.i., darba grupas sēdēs detalizēti izdebatēt visus topošā likumprojekta aspektus.

I.Voika prezentē darba grupas līdzšinējā darba Kopsavilkumu *(materiāls – protokola pielikumā)* un īsumā raksturo būtiskos aspektus, par kuriem diskusiju rezultātā vienojās darba grupa.

Sakarā ar to, ka “lobēšanas” termins sabiedrībā ir ieguvis negatīvu nokrāsu, kā arī, ņemot vērā, ka NVO pārstāvjiem šajā jomā vairāk ir “intereses”, darba grupa vienojās likuma nosaukumā akcentēt plašāku tvērumu, un nosaukt likumprojektu par “Interešu pārstāvības atklātības likumu”. I.Voika aicina nomainīt darba grupas nosaukumu uz Interešu pārstāvības atklātības regulējuma izstrādes darba grupu.

*Komisijas deputātiem nav iebildumu pret darba grupas nosaukuma maiņu.*

I.Voika iezīmē topošā likuma tvērumu. Likums attieksies uz Saeimu, valdību, pašvaldībām un visām valsts iestādēm, kuras pieņem ārējos normatīvos aktus, kā arī amatpersonām, kuru kalendāriem par tikšanos ar interešu pārstāvjiem jābūt pieejamiem (atklātie kalendāri). Attiecībā uz interešu pārstāvjiem tiks veidots īpašs obligāts reģistrs. Rezultātā tiktu izveidota sistēma, kas ļautu izsekot dažādu interešu ietekmei uz lēmumu pieņemšanas procesu. Darba grupa vienojās arī par likuma mērķi: veicināt interešu pārstāvniecības procesa caurspīdīgumu, kas uzlabotu sabiedrības informētību un veidotu pozitīvāku attieksmi pret lēmumu pieņemšanu. Likumam ir jābūt izpildāmam un tādam, kas īstenotu noteikto mērķi.

Interešu pārstāvju reģistra turētājs varētu būt Uzņēmumu reģistrs (turpmāk – UR), kura rīcībā jau ir daudzas valstī esošās datu bāzes. Šāds risinājums prasītu arī minimālo ētikas prasību noteikšanu reģistrā pārstāvētajiem. Sasaiste ar UR arī ļautu konstatēt patieso pārstāvniecības apjomu dažādās asociācijās. I.Voika uzsver, ka jautājums par sodiem vēl darba grupā ir jādiskutē. Akcentē nepieciešamību pēc līdzvērtīgu atklātības principu ieviešanu pašvaldībās.

I.Voika atzīmē, ka bez topošā likuma ir vēl citi likumi, kuri papildinās interešu pārstāvniecības kopējo ainu. Informē par Saeimas Juridiskās komisijas darbu pie Saeimas kārtības ruļļa grozījumiem (likumprojekts Nr.178/Lp13); otrajā lasījumā tiek atbalstīti priekšlikumi par lielāku atklātību likumdošanas procesā Saeimā.

Jau šobrīd valdībā lēmumu pieņemšanas procesa atklātība tiek nodrošināta konsultatīvajās padomēs, darba grupās, Trīspusējā padomē un sociālajā dialogā. Jaunā likuma tapšanas gaitā vajadzētu noskaidrot, vai esošie lēmumu pieņemšanas procesi ir pietiekami atklāti, un vai nav nepieciešams pilnveidot sistēmu.

I.Voika informē par plānoto darbu pie likumprojekta “Interešu pārstāvniecības atklātības likums”:

- šajā sēdē – iepazīstināt visus komisijas locekļus ar darba grupas izstrādātajiem likumprojekta pamatprincipiem;

- izsludināt pamatprincipus sabiedriskajai apspriešanai;

- līdz š.g. 26. februārim notiek sabiedriskā apspriešana, tiek apkopoti saņemtie priekšlikumi. Ir jāturpina konsultācijas ar biznesa un NVO pārstāvjiem;

- turpinās darbs pie likumprojekta teksta.

J.Rancāns dod vārdu pētījumu centra SKDS direktoram A.Kaktiņam.

A.Kaktiņš demonstrē prezentāciju *(informatīvais materiāls – protokola pielikumā)* un komentē sabiedriskās domas aptaujas rezultātus. Interneta aptauja sadarbībā ar komunikācijas vadības aģentūru “Deep White” ir notikusi 2020. gada decembrī, tā aptver visas Latvijas teritoriju, piedalījušies 1005 respondenti vecumā no 18 līdz 75 gadiem.

Aptaujas rezultāti kopumā pierāda, ka 74% sabiedrības atbalsta interešu pārstāvības tiesiskā regulējuma nepieciešamību. A.Kaktiņš, komentējot iegūtos datus, pierāda tendenci sabiedrības pārstāvju lielākas iesaistes nepieciešamībai valstisku lēmumu pieņemšanā, lai mazinātu lēmumu pieņemšanu šauru grupu interesēs. Topošajam likumam ir sabiedrības atbalsts.

J.Rancāns atzīmē platformas “Manabalss.lv” līdzšinējās aktivitātes, kuru vairums (75%) ir vēlāk ticis realizēts mūsu likumdošanā. Uzskata, ka arī šobrīd šis instruments sabiedrībai dod iespējas efektīvi iesaistīties lēmumu pieņemšanā. Iesaka arī vairāk informēt sabiedrību par esošajiem demokrātiskajiem procesiem, sasniegtajiem pozitīvajiem rezultātiem.

Aicina sākt diskusiju par darba grupas ziņojumu un likuma izstrādes nepieciešamību. Dod vārdu Korupcijas novēršanas un apkarošanas biroja (turpmāk – KNAB) pārstāvjiem.

I.Zelča atzinīgi novērtē komisijas iniciatīvu, novērtē iespēju apspriešanas gaitā projektu papildināt ar jaunām idejām, kuras realizēt likumā.

J.Rancāns dod vārdu Iekšlietu ministrijas pārstāvim.

J.Veide atbalsta padarīto, aicina ātrāk virzīties uz priekšu, atzīmē ne tikai GRECO rekomendācijas, bet arī savu iepriekšējo pieredzi.

J.Rancāns dod vārdu Tiesībsarga pārstāvim.

R.Koņuševskis uzsver likumprojekta nepieciešamību jautājuma apspriešanas procesā, atzīmē detaļu nozīmīgumu.

J.Rancāns dod vārdu biedrības “Sabiedrība par atklātību – Delna” (turpmāk – Delna) pārstāvei.

I.Tauriņa pateicas par paveikto darbu. Atzīmē Delnas iniciatīvu šodien atvērt īpašu mājaslapu *interešuaizstāvība.lv*. Informē par mājaslapas saturu, kurā nozīmīga būs izsludinātā pamatprincipu apspriešana un viedokļu publicēšana. Informē, ka arī pēc likuma pieņemšanas Saeimā Delna turpinās sadarbību šajos jautājumos.

J.Rancāns dod vārdu domnīcas PROVIDUS pārstāvei.

L.Stafecka aicina apspriešanas gaitā veicināt pēc iespējas plašāku sabiedrības viedokļu uzklausīšanu.

J.Rancāns dod vārdu Latvijas Bankas pārstāvim.

K.Hahelis atzinīgi novērtē likumdošanas iniciatīvu; piedalīsies sabiedriskās apspriešanas procesā.

J.Rancāns dod vārdu Latvijas Darba devēju konfederācijas (turpmāk – LDDK) pārstāvim.

J.Pumpiņš uzsver, ka paveiktā darba procesā ir notikušas vairākas darba grupas pārstāvju tikšanās ar LDDK, izsaka gatavību piedalīties turpmākajā darbā.

J.Rancāns dod vārdu Latvijas Tirdzniecības un rūpniecības (turpmāk – LTRK) pārstāvim.

J.Lielpēteris atzīmē līdzšinējo LTRK iesaisti diskusijās par likumprojekta izstrādes jautājumiem. Informē par LTRK iespējām dalībā apspriešanas procesā, palīdzību sagatavot priekšlikumus.

I.Voika atzinīgi novērtē sadarbību ar LTRK, izsaka gatavību virtuāli piedalīties diskusijās par detaļām; aicina priekšlikumus iesniegt rakstiski.

J.Rancāns dod vārdu Latvijas Pašvaldību savienības pārstāvjiem.

M.Pūķis atzinīgi izsakās par likumdošanas iniciatīvu. Uzsver vēlamību plānoto likumu sākt ar minimālu normu skaitu, kuras pamazām tiktu aprobētas praksē (10 gadu laikā), un tad varētu lemt par paplašināšanu. Atzīmē, ka Latvijā jau dialogs starp šīm pusēm pastāv, bet tas nav oficiāls.

Uzskata, ka sabiedrībai kopumā demokrātiskā iekārtā vienotu interešu nav, katrai grupai ir citas intereses, pastāv interešu konkurence. Notiek cīņa par informāciju, notiek konkurence, sacensība. Svarīgi ir zināt diskusijas dalībniekus.

Informē par pašvaldību darba specifiku dažādu interešu aizstāvības procesā. Atzīmē, ka šobrīd Latvijā pastāv 120 publiskās politikas. Katras interešu grupas intereses ir jāaizstāv.

J.Rancāns dod vārdu Drošība nozares kompāniju asociācijas (turpmāk – DNKA) pārstāvjiem.

A.Vērzemnieks uzsver nepieciešamību interešu aizstāvības procesu padarīt caurskatāmu. Atzīmē, ka DNKA pārstāvji ir gatavi iesaistīties praktiski, lai radītu labāko iespējamo regulējumu.

L.Batalauska atzīmē savu pieredzi darbā ar lobēšanas jautājumiem. Izsaka nožēlu, ka likumdošanas process Saeimā ir tik ilgs. Akcentē nianšu un detaļu svarīgumu, piem., priekšlikumu iesniegšana Saeimā starp likumprojektu lasījumiem.

J.Rancāns dod vārdu V.Kovaļevam *(ir pieteicies čatā)*.

V.Kovaļevs (“VA Government” vadošais partneris) atzinīgi izsakās par procesa virzību. Atzīmē, ka regulējumam ir jābūt iespējami visaptverošam, neizdalot konkrētas interešu grupas. Atzīmē juridisko profesiju pārstāvjus un NVO sektoru. Aicina likumprojektā iekļaut samērīgu administratīvo slogu. Uzskata, ka šobrīd sabiedrībai trūkst informācijas par interešu pārstāvniecību, tādēļ iesāktais process ir pozitīvs. Uzsver arī nozares pašregulēšanās iespējas.

J.Rancāns apkopo izskanējušos viedokļus, aicina sabiedrību aktīvi iesaistīties apspriešanā. Pateicas Delnai par mājaslapas iniciatīvu. Saņemtie viedokļi tiks izskatīti darba grupā. Ir nepieciešams izstrādāt iespējami kvalitatīvu tiesisko regulējumu.

Deputātu jautājumi

J.Rancāns aicina deputātus uzdot jautājumus. Dod vārdu V.A.Tēraudai.

V.A.Tērauda atzinīgi novērtē komisijas iniciatīvu un darba grupas veikumu. Atzīmē jautājuma aktualitāti, atsaucas uz prezentēto SKDS pētījumu. Akcentē būtiskus jautājumus un pozitīvo pieredzi, kuru izmantot par paraugu administratīvā sloga mērenības regulējumam. Uzskata, ka regulējumam ir jābūt administratīvi mazsāpīgam un sabiedrībai viegli lietojamam.

Pakāpenisku normu ieviešanu (M.Pūķa ierosinājums) novērtē kā nepareizu.

J.Rancāns aicina I.Voiku izteikties par dzirdētajiem viedokļiem.

I.Voika pateicas AIKNK par atbalstu un sadarbību, kā arī par diskusijas dalībnieku ieteikumiem. Aktualizē nepieciešamību regulēt priekšlikumu iesniegšanas procesu Saeimā, padarīt to atklātāku. Atzinīgi novērtē arī Saeimas Analītiskā dienesta 2019. gada pētījumu par lobēšanas tiesisko regulējumu pasaulē.

Ļ.Švecova pateicas par konstruktīvo darbu darba grupā. Izsaka savas domas par tiesiskā regulējuma pieņemšanas līdzšinējām problēmām un sēdē izteiktajiem viedokļiem. Pamato, kādēļ sabiedrība neuzticas politiķiem. Uzskata, ka nepieciešams definēt konkrētas sankcijas, kuras tiks piemērotas likuma neievērošanas gadījumā. Akcentē KNAB lomu sabiedrības informēšanas procesā, kā arī informēšanā par tirgošanos ar politisko ietekmi, riskiem u.c. aspektiem.

J.Rancāns apkopo uzklausīto informāciju. Aicina komisiju pieņemt Kopsavilkuma informāciju zināšanai un aktīvi strādāt pie konkrētām likumprojekta redakcijām.

*Komisija pieņem informāciju zināšanai.*

J.Rancāns pateicas deputātiem un uzaicinātajām personām par piedalīšanos sēdē; slēdz sēdi.

Sēde pabeigta plkst. 11.15.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede